b'\n_START_ARTICLE_\nGumbetin piiri\n_START_PARAGRAPH_\nGumbetin piiri (ven. \xd0\x93\xd1\x83\xd0\xbc\xd0\xb1\xd0\xb5\xd1\x82\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Gumbetovski raion, avaariksi \xd0\x93\xd1\x83\xd0\xbc\xd0\xb1\xd0\xb5\xd1\x82 \xd1\x80\xd0\xb0\xd0\xb9\xd0\xbe\xd0\xbd, Gumbet raion) on kunnallinen itsehallintoalue Dagestanin tasavallassa Ven\xc3\xa4j\xc3\xa4ll\xc3\xa4. Vuonna 1930 perustetun piirin pinta-ala on 676,2 neli\xc3\xb6kilometri\xc3\xa4. Asukkaita on 18\xc2\xa0500 henke\xc3\xa4 (vuonna 2010)._NEWLINE_Gumbetin piiri sijaitsee Dagestanin luoteisosan vuoristoseudulla. Se rajoittuu id\xc3\xa4ss\xc3\xa4 Kazbekin ja Buinakskin, etel\xc3\xa4ss\xc3\xa4 Untsukulin ja Hunzahin ja l\xc3\xa4nness\xc3\xa4 Botlihin piireihin sek\xc3\xa4 pohjoisessa T\xc5\xa1et\xc5\xa1enian No\xc5\xbeai-Jurtin piiriin. Seudulla virtaa Andijskoje Koisu -joki._NEWLINE_Piiriin kuuluu 15 maalaiskuntaa: Aradirih, Argvani, Danuh, Gadari, Igali, Ingi\xc5\xa1i, Kiljatl, Mehelta, Ni\xc5\xbeneje Inho, \xc5\xa0abduh, Tljarata, Tsilitl, T\xc5\xa1irkata, T\xc5\xa1itl ja Verhnee Inho. Hallinnollinen keskus on Meheltan kyl\xc3\xa4, josta on 166 kilometri\xc3\xa4 tasavallan p\xc3\xa4\xc3\xa4kaupunkiin Mahat\xc5\xa1kalaan. Asutuskeskuksia on yhteens\xc3\xa4 27. Vuoden 2002 v\xc3\xa4est\xc3\xb6nlaskennan mukaan 99,7\xc2\xa0% piirin asukkaista on avaareja. Kaupunkiv\xc3\xa4est\xc3\xb6\xc3\xa4 ei ole._NEWLINE_Seudun p\xc3\xa4\xc3\xa4elinkeino on maatalous, joka on erikoistunut puutarhanhoitoon, viljakasvien viljelyyn sek\xc3\xa4 maidon ja lihan tuotantoon. Teollisuutta edustaa s\xc3\xa4ilyketehdas. Piirin kautta kulkevat Botlihin ja Buinakskin sek\xc3\xa4 Hasavjurtin ja Tlohin v\xc3\xa4liset maantiet._NEWLINE_Piiriss\xc3\xa4 toimii 8 lastentarhaa ja 21 koulua. Kulttuurilaitoksia ovat 25 kerhotaloa, 21 kirjastoa ja museo. Paikallislehten\xc3\xa4 ilmestyy avaarinkielinen Gumbet.'